o
van vrancken de witten
et sijn comen in rechte voir meyer ende scepen van loven
inde banck aldair jan van nethene dieme heet vande royele
die nae den rechte der stat van loven come en geleidt is tot den
goeden vranx witten in deen zijde ende claes van stakenborch
clerck vanden register der stat van loven in dander dair de voirs
jan van nethenen dede lesen den beleitbrieff dair mede hij geleidt
was tot des voirs vranx goede en versocht voirt van rechts wege
datme den voirs claese in dien hebben woude dat hij sijn hande
dade vander helcht van ene huyse gelegen opte leyde tusschen de
goede jans vande berghe verwers ende damoelen dair op de
voirs claes dede verantwerde meynede van rechts wegen dat hij
des niet sculdich en wae te doen gemerct dat gerardus wilen
vande steene int voirs huys alleen voir scepen van loven gegoet
wairt gelijc scepen brieve van loven die hij aldair inde rechte
dede lesen begrepen en inhielden Op dwelck de voirs vjan van
nethene inde name vande voirs vranken onder veel meer anden
woirde en reden dede replicen ende seggen dat den voirs scepen
brief van loven hem aen de voirs helcht gheen onstade doen en sele sal
want al waest alsoe dat de voirs wilen geraert vande steene alleen
int voirs huys gegoet was Soe hadde nochtan de voirs vranck de
voirs goede beseten als sijn pper erve ov xxx jair en dage ende
dair boet hij sijn behout af gelijc hij dat nae den rechte vander
stat van loven sculdich soude wezen te doen Tot welken behoude
de voirs vranck bij manissen des meyere van loven gewijst wart
den dach den selve vrancken tot den voirs behoude te doen betheeket
twoer de voirs vranck sijn hant op te heyligen leggende ende
bij sijne voirspreke gescaeft dat hij de voirs helcht vande voirs huyse
over xxx jair ende daghe beseten ende gebruyct hadde als sijn pper
ende wittich erve ende die wair noch sijn pper erve soe helpe
my god ende dese heylige ende alle goids heylige desen eedt
bijden voirs vranken aldus gedaen sijnde zwoen twee goede wit
tige knapen voir hoir hant opte heylige leggende dat den eedt
die de voirs vranck gedaen hadde goet gerecht en vmeyneedich wae